**Bad Blue Boys** (**BBB**) on kroatilaisen NK Dinamo Zagrebin ultrakannattajien ryhmä. Ryhmä perustettiin alun perin vuonna 1986. BBB:n keskuudessa on esiintynyt väkivaltaisuutta ja huliganismia.

Historia
--------

Ryhmä perustettiin vuonna 1986 nimellä Bad Blue Boys. Nimi viittaa Bad Boys-nimiseen elokuvaan. Kannattajakunta laajeni pian koko Zagrebin kaupunkiin ja kannattajat alkoivat tehdä matkoja. Matkoja tehtiin usein Jugoslavian alueelle ja niiden aikana tapahtui paljon väkivaltaisuuksia eri joukkueiden kannattajien kesken. 1990-luvun alussa perustettiin ensimmäinen Bad Blue Boys-faniklubi. Poliittisesti kannattajaryhmä oli asettunut tukemaan Kroatian demokraattista liittoa sekä Franjo Tuđmania. 13. toukokuuta 1990 Dinamo Zagreb ja Belgradin Punainen tähti pelasivat vastakkain. Zagrebiin oli saapunut 1 500 Delijen, Punaisen tähden ultrakannattajien ryhmän, jäsentä. Delijen johtajana toimi tuolloin Arkan. Seurojen välinen ottelu jouduttiin kuitenkin lopettamaan, sillä Punaisen tähden kannattajat ja Bad Blue Boys aloittivat väkivaltaisuudet. Jotkut Bad Blue Boysin edustajat kokevat, että Kroatian sota alkoi tästä välikohtauksesta.

Bad Blue Boys vuonna 2008.
Kroatian sodassa Bad Blue Boysin jäsenet taistelivat Kroatian puolella, ja koska Kroatian armeijalla ei ollut vielä omia tunnuksia, he pitivät Dinamon merkkiä. Sodan jälkeen Tuđman vaihtoi Dinamo Zagrebin nimen muutamaan kertaan, koska piti vanhaa nimeä liian serbimielisenä. Vuonna 1993 seuran nimi vaihdettiin muun maussa Croatia Zagrebiksi. Koska Dinamo Zagreb oli symboloinut Kroatian vastarintaa Jugoslaviaa vastaan, olivat kannattajat hämmentyneitä uudesta nimestä. Vuoden 1995 vaalitilaisuudessa Tuđman kutsui Dinamon kannattajia ulkomaisiksi agenteiksi. Lopulta Bad Blue Boys aloitti boikotin, jolloin seuran katsojamäärät putosivat kahdestakymmenestä tuhannesta kolmeen tuhanteen. Myöhemmin seuran nimeksi palautui Dinamo Zagreb.

2000-luvulla kannattajaryhmän toimintaa ovat leimanneet huliganismi sekä rasismi. Vuonna 2008 ryhmän jäsenet uhkasivat journalisteja graffitissa. Elokuussa 2010 Bad Blue Boys alkoi boikotoida seuran otteluita. Boikotin syy oli kannattajien mukaan Dinamon nykyjohto. Tempaus kesti yli vuoden ajan, sillä elokuussa 2011 Bad Blue Boys lopetti boikotoinnin.

Yleistä
-------

Dinamo Zagrebin kannattajia vuonna 2009.
Bad Blue Boys on Dinamon kotipeleissä stadionin pohjoispäädyssä, maalin takana. 

Kroatian tunnetuin derby-ottelu käydään Dinamon ja Hajduk Splitin välillä. Ottelusta käytetään nimitystä *Vječni derby* (suom. *ikuinen derby*). Dinamolla ja Kroatian eteläosista tulevien joukkueiden välillä on ollut jännitteitä. Hajdukin ja Dinamon välistä ottelua pidetään erityisen alttiina väkivaltaisuuksille ja viime vuosina katsomoväkivaltaa on pyritty kitkemään.

Bad Blue Boysin oma kauppa avattiin Zagrebissa marraskuussa 2011.

Lähteet
-------

1. 1 2 3  BAD BLUE BOYS Dinamo Zagreb.  Arkistoitu 23.2.2009. Viitattu 19.5.2011. (kroatiaksi)
2. 1 2 3 4  J. Bellamy, Alex: *The formation of Croatian national identity: a centuries-old dream*, s. 117–119. Manchester University Press, 2003. ISBN 0-7190-6502-X. Google Books. (englanniksi)
3. 1 2  Bad Blue Boys: Fans Football Derbies. Viitattu 19.5.2011. (englanniksi)
4. ↑  'Dinamovi huligani umirit se neće' i ustaški simboli na palicama BBB-a  8.5.2010. Vecernji. Viitattu 8.3.2011. (kroatiaksi)
5. ↑  Bad Blue Boys Threaten: Death To Journalists  21.3.2008. Dalje. Viitattu 8.3.2011. (englanniksi)
6. ↑  Bad Blue Boysi pozvali na bojkot utakmica dok Mamić ne da ostavku  11.8.2010. Dalje. Viitattu 8.3.2011. (kroatiaksi)
7. ↑  Petrović, Davor: Predsjednik Dinama reagirao na prosvjede navijača  14.4.2011. Novi list. Viitattu 19.5.2011. (kroatiaksi)
8. ↑  Bad Blue Boys are back  30.8.2011. Ultras-Tifo. Viitattu 15.6.2012. (englanniksi)
9. ↑  Dinamo Zagreb - Hajduk Split (3-1) Football Derbies. Viitattu 19.5.2011. (englanniksi)
10. ↑  Croatia Moves To Rid Sport Of Violence  10.10.2010. Dalje. Viitattu 20.5.2011. (englanniksi)
11. ↑  The opening of Dinamo Bad Blue Boys souvenir shop  24.11.2011. Dalje. Viitattu 15.6.2012. (englanniksi)

Aiheesta muualla
----------------

* Virallinen kotisivu (kroatiaksi)